NEW YORK. Portorický profesionálny boxer Miguel Cotto sa aj po sobote môže pýšiť opaskami organizácie WBC a magazínu The Ring v strednej hmotnostnej kategórii, ako aj titulom tzv. lineálneho šampióna v spomenutej divízii.
V brooklynskom Barclays Center nemal 34-ročný bojovník príliš veľa roboty s austrálskym rovesníkom Danielom Gealem.
V štvrtom kole ho najskôr Cotto uzemnil tvrdým ľavým hákom, a keď sa zakrátko Geale porúčal na podlahu druhý raz, naznačil ringovému arbitrovi, aby duel ukončil.
"Junito" dominoval napriek značnej hmotnostnej nevýhode. Mal 69,7 kilogramov, zatiaľ čo jeho vyzývateľ 71,2 kg.
Cotto si však uvedomuje, že nie je typickým pästiarom strednej váhy, jeho najbližší súboj sa teda pravdepodobne uskutoční v ľahkej strednej divízii.
Takmer s určitosťou sa na jeseň tohto kalendárneho roka postaví do ringu proti 24-ročnému Mexičanovi Saúlovi "Canelovi" Álvarezovi, pôjde pritom o jednu z najatraktívnejších konfrontácií ostatného obdobia.
V Barclays Center bol v sobotu prítomný aj "kazašský hrom" Gennadij Golovkin, ďalší potenciálny protivník Miguela Cotta.
"Prečo nie? Najprv musím boxovať s ´Canelom´, následne sa môžeme dohodnúť aj na meraní síl s Gennadijom," povedal Portoričan v pozápasovom rozhovore s Maxom Kellermanom z HBO a nezabudol poďakovať trénerovi Freddiemu Roachovi, ktorý ho pripravoval na ostatné tri stretnutia.
Box - Barclays Center - New York (USA):
Miguel Cotto (Portor.) - Daniel Geale (Aus.) TKO (4/12, 1:28 min)